2 Kuɛ̈n 36
Ruëc Yɛ-ɣo-a-ɣadh
(
2 Kua̱r 23:30-35
)
1
Kä cu ji̱ wec gatdɛ ni Yɛ-ɣo-a-ɣadh jak kä kuäär kä Jɛ-ru-tha-lɛm kɛ gua̱a̱thdɛ. 
2
Kä mëë tookɛ kuäär tëë kɛ run ti jiɛn da̱ŋ rɛw wi̱cdɛ diɔ̱k. Kä cuɛ ruëc kä Jɛ-ru-tha-lɛm kɛ päth diɔ̱k. 
3
Kä cu kuäär I-jëp ɛ woc kä Jɛ-ru-tha-lɛm, kä cuɛ ji̱ Juda jak kä thöpkɛ ki̱luni ti bathdɔɔri diɔ̱k wi̱cdɛ kur ŋuaan cikä min bo̱r kɛ ki̱luni ti jiɛn diɔ̱k wi̱cdɛ ŋuaan dääpä ala tho̱lbo̱k. 
4
Kä cu kuäär I-jëp däman Yɛ-ɣo-a-ɣadh ni Ɛl-ya-kim jak kä kuäär kä Juda kɛnɛ Jɛ-ru-tha-lɛm, kä cuɛ ciötdɛ ri̱t i̱ Yɛ-ɣo-ya-kim. Kä cu Nɛko kuäär I-jëp Yɛ-ɣo-a-ɣadh naŋ kä I-jëp.
Ruëc Yɛ-ɣo-ya-kim
(
2 Kua̱r 23:36—24:7
)
5
Kä mëë took Yɛ-ɣo-ya-kim kuäär, tëë kɛ run ti jiɛn da̱ŋ rɛw wi̱cdɛ dhieec, kä cuɛ ruëc kä Jɛ-ru-tha-lɛm kɛ run wäl kɛl. Kä cuɛ la̱t ni jiäk nhiam Kuɔth Nhial min la Kuothdɛ. 
6
Kä cu kuäär Bɛ̈-bi-lɔn ni Nɛ-bu-kad-nɛ-dhar ben nyiëëny kɛ jɛ, kä cu Nɛ-bu-kad-nɛ-dhar ɛ naŋ kä Bɛ̈-bi-lɔn a cɛ yian kɛ ciik. 
7
Kä cuɛ tha̱a̱ŋ kuakni luaak Kuɔth naŋ kä Bɛ̈-bi-lɔn, cuɛ kɛ wä la̱th duëël kuäärädɛ. 
8
Kä cua dueer kɛnɛ jiäk diaal tëë ca jek kä jɛ gɔ̱a̱r rɛy buɔk kua̱ri I-thɛ-rɛl kɛnɛ Juda. Kä cu gatdɛ ni Yɛ-ɣo-ya-kin ruëc kɛ gua̱a̱thdɛ.
Ruëc Yɛ-ɣo-ya-kin
(
2 Kua̱r 24:8-17
)
9
Kä mëë took Yɛ-ɣo-ya-kin kuäär tëë kɛ run wäl bädäk, kä cuɛ ruëc kä Jɛ-ru-tha-lɛm kɛ päth diɔ̱k wi̱cdɛ ni̱n wäl. Kä cuɛ la̱t ni jiäk nhiam Kuɔth Nhial. 
10
Kä kɛ ruel, cu kuäär ni Nɛ-bu-kad-nɛ-dhar ɛ jäk kä ram wä jɛ nööŋ kä Bɛ̈-bi-lɔn kɛɛl kɛ kuak luaak Kuɔth tin gɔw, kä cu Nɛ-bu-kad-nɛ-dhar däman ni Dhid-ki-yaa jak kä kuäär kä Juda kɛnɛ Jɛ-ru-tha-lɛm.
Ruëc Dhid-ki-yaa
(
2 Kua̱r 24:18-20
, 
Yir 52:1-3a
)
11
Kä mëë took Dhid-ki-yaa kuäär tëë kɛ run ti jiɛn da̱ŋ rɛw wi̱cdɛ kɛl, kä cuɛ ruëc kä Jɛ-ru-tha-lɛm kɛ run wäl kɛl. 
12
Kä cuɛ la̱t ni jiäk nhiam Kuɔth Nhial ni Kuothdɛ. Kä /kenɛ rɔ jak kä kɔ̱c nhiam go̱kä ni Yir-mɛ-yaa, mëë ruac kɛ thok Kuɔth Nhial.
Pɛ̈ɛ̈n Jɛ-ru-tha-lɛm
(
2 Kua̱r 25:1-21
, 
Yir 52:12-30
, 
39:8-10
)
13
Kä cuɛ kuäär ni Nɛ-bu-kad-nɛ-dhar ca̱p mi jiääk, mëë cu jɛ jak kä yaacɛ rɔ kɛ ciöt Kuɔth. Kä cu wi̱cdɛ buɔ̱m kɛ ɣöö derɛ luny kä Kuoth Nhial, Kuoth I-thɛ-rɛl. 
14
Kä cu bööth palä diaal kɛ naath ce̱tkɛ jɛ kɛ thil ŋäthä, cua guɔ̱ɔ̱r ni jiäk döri diaal. Kä cua yia̱r ni luak Kuɔth Nhial, mëë cɛ lɛy kä Jɛ-ru-tha-lɛm.
15
Kä cu Kuoth Nhial, Kuoth gua̱ni kɛ jäk kä ruac kɛ ja̱a̱k, kɛ ɣöö nhɔkɛ nɛɛkɛ kɛnɛ gua̱a̱th cieŋädɛ. 
16
Kä cukɛ ŋot yɔaŋkɛ ja̱a̱k Kuɔth, kä cua ruacdɛ dhɔt, kä dɔalkɛ göökɛ, cu mäni mëë cu kɛ̈cdɛ ben kä nɛɛkɛ, amäni mëë cuɛ thil ram mi cu kään. 
17
Kä cu Kuoth kɛ nöŋ kuäär Kɛ̈l-da-ya mëë cu ŋuɛ̈tnikiɛn näk amäni rɛy luaak Kuɔth, kä cuɛ thil mi cua ŋuɛ̈t kiɛ ram mi di̱i̱t kiɛ dɔaŋ päl. Cuɛ kɛn diaal la̱th tetdä kua̱r Kɛ̈l-da-ya. 
18
Kä cua kuak luaak Kuɔth nikɛ yio̱wkɛ, kɛ yio̱w dhɔaar kua̱r kɛn ji̱ kɔaarɛ naŋ kä Bɛ̈-bi-lɔn kɛnɛ diaal. 
19
Kä cukɛ luak Kuɔth waŋ, kä cua päny Jɛ-ru-tha-lɛm däk. Kä cukɛ duel kua̱r waŋ, kä cua kuakɛ diaal tin gɔw yia̱r. 
20
Kä cuɛ tëë ci kään naŋ kä Bɛ̈-bi-lɔn ala pɛ̈ɛ̈c, kä cukɛ wa̱a̱ la̱a̱tkɛ, kɛnɛ gaatkɛ, cu mäni mëë ca kuäär Pa-rath yiath piny. 
21
Kɛ ɣöö bi riet Kuɔth Nhial mëë cɛ lat kɛ thok Yir-mɛ-yaa a thuɔ̱k. Cu mun te lɔ̱ŋä kɛ gua̱a̱th ëë tëë baaŋ, amäni mëë ci run bärɔw thuɔ̱k.
Lär Ko-rɛc kɛ luɔ̱ny pɛ̈ɛ̈cni
(
Ɛdh 1:1-4
)
22
Kä kɛ ruɔ̱n ruëc Ko-rɛc kuäär Pa-rath in nhiam, kɛ ɣöö bi ruac Kuɔth Nhial mëë latdɛ kɛ thok Yir-mɛ-yaa a thuɔ̱k, cu Kuoth Nhial lɔc Ko-rɛc kuäär Pa-rath jak kä latdɛ ruac rɛy kuäärädɛ kɛɛliw, kä cuɛ jɛ gɔ̱r i̱, 
23
“Nɛmɛ ɛ min ci kuäär Pa-rath ni Ko-rɛc ɛ lar i̱, ‘Ci Kuoth Nhial Kuoth puɔ̱ɔ̱rä ɣä ka̱m kuäär wec muɔ̱ɔ̱n kɛɛliw, kä cɛ ɣä ka̱m ɣöö bä lät kä luak kä Jɛ-ru-tha-lɛm, min te kä Juda. Kä mi te rɛydun kɛ nɛɛkɛ, bi Kuoth Nhial Kuothdɛ te kɛɛl kɛ jɛ. Kä a jɛ wä ɛn wi̱ni.’ ”
